विकास कहते हैं, जिस पोस्ट के लिए मुझे जेल की सजा और जिला बदर होना पड़ा, वही पोस्ट मोदी सरकार में मंत्री स्मृति ईरानी संसद में सबके सामने पढ़कर सुनाती हैं तो उन पर कोई कार्रवाई क्यों नहीं की गई। पोस्ट तो सिर्फ एक बहाना था, मुझे दक्षिणपंथी और ब्राह्मणवादी ताकतों ने टारगेट किया था, ताकि अपने संगठन के जरिए हम ब्राह्मणवाद के पोंगापंथ के खिलाफ जो मुहिम चलाए हुए हैं वो थम जाए। गुरु घासीदास के पदचिन्हों पर चल सतनामी पंथ से जुड़े लोग जीवन-मरण किसी क्रिया कर्म में ब्राह्मण को आमंत्रित नहीं करते, क्योंकि सतनाम पंथ में सभी मानवों को एक बताया गया है, तो हमारे समाज में ही हर तरह के लोग हैं। वहीं ब्राह्मणवाद मानव में विभेद करता है, जातिवाद, छुआछूत, भेदभाव को बनाए रखना चाहता है। ओबीसी भी हमसे दूर न हो जाए, इस डर से ब्राह्मण उनसे दलितों को मिलने-जुलने नहीं देते थे।